Stradanje SPC i Srpskog naroda u NDH

Nezavisna država Hrvatska (NDH) bila je marionetska država za vrijeme drugog svjetskog rata, saveznik sila Osovine. Osnovana je 10. Aprila 1941. godine, usljed raspada i poraza Kraljevine Jugoslavije. Poslije okupacije Jugoslavije, nacistički okupator postavlja Antu Pavelića na čelo Nezavisne države Hrvatske, sa titulom poglavnika, i od tada kreću masovni progoni i ubijanja srpskog življa na prostoru takozvane NDH.

Ante Pavelić je već 6. Aprila 1941. godine preko hrvatskog radija uputio proglas hrvatskim vojnicima u kome je rekao:

„Hrvatski vojnici, upotrijebite sve svoje oružje za borbu protiv srpskih vojnika i oficira. Mi se već borimo rame uz rame sa našim novim saveznicima, Nijemcima i Italijancima.“ Srpski pravoslavni narod i njegova pravoslavna crkva su se već tih dana našli van zakona. Jedini zakon koji je od tada prema njima primjenjivan bio je zakon totalnog unistenja i zatiranja.

Hrvatska država je postavila formulisani cilj da jedan dio Srba poubija, drugi protjera s one strane drine u srbiju, a preostali dio pokatoliči. Jedna od mjera je bila i sprovođenje srpskog stanovnistva u koncentracione logore, koji se vrlo brzo formiraju na više mjesta. Jedan od prvih Ustaških koncentracionih logora za masovno istrebljenja Srba i Jevreja u NDH jeste logor Jadovno. Logorom je zapovijedao Juco Rukavina i to je bio sistem logora smrti Gospić, Jadovno, Pat, osnovan početkom maja 1941. godine u izolovanoj oblasti oko 20 kilometara od Gospića.

U njemu je bilo zatočeno na hiljade Srba i Jevreja u periodu od maja do avgusta 1941. godine. Procjene broja žrtava u Jadovnu idu od 10.000 do 68.000, uglavnom Srba. Najveći koncentracioni logor u NDH na prostoru okupirane Kraljevine Jugoslavije u periodu 1941-1945, bio je logor Jasenovac. Broj žrtava nikad nije tačno utvrđen. Logorska arhiva je dva puta uništavana. Po broju žrtava to je treći, a po užasima prvi logor u okupiranoj Evropi za vrijeme Drugog svjetskog rata. U logoru Donja Gradina sa druge strane rijeke Save takođe su vršena pogubljenja. Logor za djecu bio je u Sisku i u Jastrebarskom, a ženski logor u Staroj Gradišnici. Prije 80 godina, 6. Avgusta 1941. godine ustaše su u jami Golubinki, u selu Šurmancima kod Međugorja, ubile skoro sve žene, djevojke i djecu iz sela Prebilovaca. Sveti arhijerejski sabor Srpske pravoslavne crkve je 2015. godine kanonizovao mučenike prebilovačke u red svetitelja, koji se proslavljaju 6. Avgusta/ 24. Jula. Srpski civili su bili uglavnom pripadnici zbjegova sa područja mjesta Rogatica, Višegrad, Han Pijesak, Kladanj, Sokolac, Olovo, Pale i Sarajevo. Srpskom narodu je, poslije državnog sloma, jedino i najsnažnije uporište ostalo u njegovoj Crkvi, koja je od prvih dana bila izložena ustaškom teroru i progonima. Zauzet je stav da se Svetosavska crkva potpuno uništi i to tako što će episkopi i sveštenici biti pobijeni ili protjerani, a pravoslavni hramovi i manastiri porušeni. Veliki broj Srba je bio protjeran ili je, želeći izbjeći nasilje, sam dobrovoljno napustio hrvatsku teritoriju i našao utočište u Srbiji. Ustaške vlasti su već 3. Maja 1941. godine donijele „Zakonsku odredbu o prelazu sa jedne vjere na drugu“.

Pokrštavanje pravoslavnih Srba bilo je zakonski regulisano, a iza njega su stajale i Katolička crkva i ustaška država. Dr. Dinko Davidov u zborniku „Jasenovac“ navodi podatak da je u NDH spaljeno i razrušeno preko 450 pravoslavnih crkava i manastira. Međutim, ustaški progon pravoslavnog naroda Božijeg nije se završio samo na ubijanju, protjerivanju, mučenju i maltretiranju već je imao nastavak formiranju takozvane Hrvatske pravoslavne crkve, koja je trebalo da posluži daljoj asimilaciji pravoslavnih Srba. „Hrvatsku pravoslavnu crkvu“ nije priznala nijedna pomjesna pravoslavna crkva na svijetu. Srbi su u drugom svjetskom ratu pretrpjeli genocid. Po definiciji, genocid je smišljeno i sistematično uništenje grupe ljudi zbog njihovog etniciteta, nacionalnosti, religije ili rase.